C 20/10
RO
Jurnalul Oficial al Uniunii Europene
20.1.2023
30.
Ținând seama de evoluția peisajului amenințărilor și în cooperare cu statele membre, în contextul UCPM, Comisia este invitată: (a) să analizeze și să testeze în permanență caracterul adecvat și gradul de pregătire operațională a capacităților de răspuns existente; (b) să monitorizeze periodic și să identifice lacunele potențial semnificative în materie de capacitate de răspuns în cadrul capacităților ECPP și ale rescEU; (c) să intensifice în continuare colaborarea transsectorială pentru a asigura un răspuns adecvat la nivelul Uniunii și să organizeze cursuri de formare sau exerciții periodice pentru a testa această colaborare în cooperare cu unul sau mai multe state membre; (d) să dezvolte în continuare ERCC ca centru transsectorial pentru situații de urgență la nivelul Uniunii pentru coordonarea sprijinului acordat statelor membre afectate.
31.
Consiliul se angajează să inițieze lucrări în vederea aprobării unui plan de acțiune privind un răspuns coordonat la perturbările infrastructurii critice cu o relevanță transfrontalieră semnificativă, care să descrie și să stabilească obiectivele și modurile de cooperare dintre statele membre și instituțiile, organele, oficiile și agențiile Uniunii în contextul răspunsului la incidentele care vizează o astfel de infrastructură critică.
Consiliul așteaptă cu interes proiectul de text al Comisiei referitor la acest plan de acțiune, bazat pe sprijinul și contribuțiile agențiilor relevante ale Uniunii.
Planul de acțiune trebuie să fie pe deplin coerent și interoperabil cu protocolul operațional revizuit al Uniunii pentru contracararea amenințărilor hibride („EU Playbook”) și să țină seama de planul de acțiune existent privind răspunsul coordonat la incidentele și crizele de securitate cibernetică transfrontaliere de mare amploare (12) și de mandatul EU-CyCLONe prevăzut în Directiva NIS 2 și să evite suprapunerea structurilor și a activităților.
Acest plan de acțiune ar trebui să respecte pe deplin mecanismele IPCR existente pentru coordonarea răspunsului.
32.
Comisia este invitată să se consulte cu părțile interesate relevante și cu experții pentru a defini măsuri adecvate în privința eventualelor incidente semnificative ce privesc infrastructura submarină, care urmează să fie prezentate împreună cu studiul privind situația acestei infrastructuri menționat la punctul 20 litera (a), precum și pentru a elabora în continuare planificarea de contingență, scenariile de risc și obiectivele Uniunii în materie de reziliență la dezastre prevăzute în Decizia nr.
1313/2013/UE.
CAPITOLUL IV: COOPERARE INTERNAȚIONALĂ
Acțiuni la nivelul statelor membre
33.
Statele membre ar trebui să coopereze, după caz și în conformitate cu dreptul Uniunii, cu țările terțe relevante în ceea ce privește reziliența infrastructurii critice cu o relevanță transfrontalieră semnificativă.
34.
Statele membre sunt încurajate să coopereze cu Comisia și cu Înaltul Reprezentant pentru a aborda în mod eficace riscurile la adresa infrastructurii critice din apele internaționale.
35.
Statele membre sunt invitate să contribuie, în cooperare cu Comisia și Înaltul Reprezentant, la dezvoltarea și punerea în practică accelerată a setului de instrumente al UE pentru amenințările hibride și a orientărilor de punere în aplicare menționate în Concluziile Consiliului din 21 iunie 2022 privind Cadrul pentru un răspuns coordonat al UE la campaniile hibride și, ulterior, să le utilizeze pentru a asigura efectul deplin al Cadrului pentru un răspuns coordonat al UE la campaniile hibride, în special atunci când se analizează și se pregătesc răspunsuri cuprinzătoare și coordonate ale Uniunii la campaniile hibride și la amenințările hibride, inclusiv cele împotriva operatorilor infrastructurii critice.
(12) Recomandarea (UE) 2017/1584 a Comisiei din 13 septembrie 2017 privind răspunsul coordonat la incidentele și crizele de securitate cibernetică de mare amploare.